LT Europos Sąjungos oficialusis leidinys C 21/8

Bylas nagrinėjančio pareigūno galutinė ataskaita dėl procedūros byloje COMP/38.337 — PO/Thread

(pagal 2001 m. gegužės 23 d. Komisijos sprendimo 2001/462/EB, EAPB dėl bylas nagrinėjančių pareigūnų įgaliojimų tam tikrose konkurencijos bylose 15 ir 16 straipsnius – OL L 162, 2001 6 19, p. 21)

(2008/C 21/07)

Sprendimo projektas leidžia daryti tokias pastabas:

Įvadas

Ši byla iš esmės remiasi 2001 m. lapkričio 7–8 d. Komisijos patikrinimais, atliktais pagal 1962 m. vasario 6 d. Tarybos reglamento Nr. 17/62, pirmojo reglamento, įgyvendinančio EB sutarties 85 ir 86 straipsnius (1), 14 straipsnio 3 dalį kelių Bendrijos galanterijos produktų (2) gamintojų patalpose. Per šiuos patikrinimus ir tolesnį tyrimą Komisija aptiko šių trijų kartelinių susitarimų ir atitinkamos veiklos įrodymus:

— siūlų rinkos kartelis pramonės klientams Beneliukso ir Šiaurės šalyse (3),

— siūlų rinkos kartelis pramonės klientams Jungtinėje Karalystėje,

— siūlų rinkos kartelis automobilių pramonės klientams Europos ekonominėje erdvėje (EEE),

Šie įrodymai rodė, kad EB sutarties 81 straipsnio 1 dalies nuostatas pažeidė šios įmonės (4): Ackermann Nähgarne GmbH & Co, Amann und Söhne GmbH & Co KG, Barbour Threads Ltd, Belgian Sewing Thread N.V., Bieze Stork B.V., Bisto Holding B.V., Coats Ltd, Flovest N.V., Gütermann AG, Hicking Pentecost plc ir Zwicky & Co AG (susijusios su Beneliukso ir Šiaurės šalių karteliu); American & Efird Inc, American & Efird Ltd, Barbour Threads Ltd, Coats UK Ltd, Coats Ltd, Dollfus, Mieg et Cie SA, Donisthorpe & Company Ltd, Gütermann AG, Hicking Pentecost plc, Oxley Threads Ltd ir Perivale Gütermann Ltd (susijusios karteliu Jungtinėje Karalystėje); Amann und Söhne GmbH & Co KG, Barbour Threads Ltd, Coats Ltd, Cousin Filterie SA, Hicking Pentecost plc, Gütermann AG ir Oxley Threads Ltd (susijusios su karteliu EEE).

Prieštaravimų pranešimas ir galimybė susipažinti su byla

2004 m. kovo 18 d. Komisija pirmiau minėtoms bendrovėms pateikė prieštaravimų pareiškimą (PP) pagal Komisijos reglamento Nr. 2842/98 (5) 2 straipsnį.

Galimybė susipažinti su byla buvo suteikta 2004 m. balandžio 7 d. šalims nusiuntus kompaktinį diską su visais Komisijos bylos COMP/38036 (6) dokumentais, susijusiais su siūlu verslu, ir visais Komisijos bylos COMP/38337 dokumentais.

Dėl techninės problemos kompaktiniu disku buvo galima pasinaudoti tik iš dalies. Galimybė susipažinti su trūkstama informacija buvo suteikta per vėlesnes savaites.

Dėl administracinės klaidos dalis bendrovės Belgian Sewing Thread B.V. pateiktos su kainomis susijusios informacijos iš Komisijos bylos buvo atskleista kitoms šalims Belgian Sewing Thread B.V. iš anksto nepranešus. Dėl tos pačios klaidos kita su kainomis susijusi informacija, kurią Belgian Sewing Thread B.V. sutiko atskleisti, šalims buvo išsiųsta tik 2005 m. liepos 9 d. Šalims buvo suteikta galimybė raštu pateikti savo nuomonę apie šiuos dokumentus per tris papildomas savaites nuo informacijos gavimo. Be to, atitinkamos Komisijos tarnybos atsiprašė Belgian Sewing Thread B.V.

Šalių atsakymai ir žodinis bylos nagrinėjimas

Atsakyti į PP buvo galima iki 2005 m. gegužės 27 d. Gavusi prašymą, aš pratęsiau terminą Coats Ltd, American & Efird Inc., American & Efird Ltd, Gütermann AG, Perivale Gütermann Ltd., Zwicky & Co. AG, Dollfus Mieg & Cie, Belgian Sewing Thread N.V., Amann und Söhne GmbH & Co ir Oxley Threads Limited, Bieze Stork B.V.

Atsakymai į prieštaravimų pranešimą buvo gauti 2004 m. gegužės 18 d.–birželio 21 d.

Pagal prašymą šioje byloje išklausyti žodžiu žodinis bylos nagrinėjimas vyko 2004 m. liepos 19–20 d.

2004 m. rugsėjo 24 d. kiekvienai šaliai buvo pateikta neslapta kitų šalių atsakymų ir žodinio bylos nagrinėjimo metu padarytų pastabų versija. Šalims buvo pranešta, kad Komisija gali naudoti šiuose atsakymuose esančią informaciją galutiniame sprendime. Šalys galėjo pateikti tolesnes pastabas per dvi savaites nuo informacijos gavimo datos. Dauguma iš jų pasinaudojo šia galimybe.

Galutinio sprendimo projektas

Suteikusi įmonėms galimybę pareikšti savo nuomonę dėl Komisijos pareikštų prieštaravimų, Komisija nusprendė nutraukti American & Efird Inc ir American & Efird Ltd iškeltas bylas, kadangi American & Efird dalyvavimo JK kartelyje įrodymai nebuvo pakankami. Dėl tos pačios priežasties Komisija nusprendė nutraukti automobiliams skirtų siūlų kartelio įmonei Gütermann AG iškeltą bylą. Kadangi paaiškėjo, kad Flovest tik turėjo BST akcijų ir nedalyvavo dukterinės bendrovės komercinėje politikoje, Komisija nusprendė nutraukti Flovest N. V. iškeltą bylą. Be to, atsižvelgiant į šalių atsakymus, buvo padaryta daugiau pakeitimų.

Komisijai pateiktame sprendimo projekte nurodomi tik tie prieštaravimai, apie kuriuos šalys turėjo galimybę pareikšti savo nuomonę.

Atsižvelgdama į minėtus argumentus, darau išvadą, kad šioje byloje šalių teisė būti išklausytoms buvo įgyvendinta.

Briuselis, 2005 m. rugsėjo 12 d. Karen WILLIAMS

(1) OL 13, 1962 2 21, p. 204/62.

(2) Žr. 2004 m. spalio 26 d. Komisijos sprendimą, byla 38.338 PO/Adatos.

(3) Danija, Suomija, Švedija ir Norvegija.

(4) Toliau – Šalys.

(5) OL L 354, 1998 12 30, p. 18.

(6) Byloje COMP/38036 buvo prieš tyrimą gauti dokumentai, tyrimo metu padarytos dokumentų kopijos ir iš karto tyrimui pasibaigus gauti dokumentai.